3.7.2023 г.
BG
Официален вестник на Европейския съюз
C 235/41
Жалба, подадена на 13 март 2023 г. — Állatorvostudományi Egyetem/Съвет и Комисия (Дело T-133/23) (2023/C 235/55) Език на производството: английски Страни Жалбоподател: Állatorvostudományi Egyetem (Будапеща, Унгария) (представители: V. Łuszcz и K. Bendzsel-Varga, адвокати) Ответници: Съвет на Европейския съюз и Европейска комисия
Искания Жалбоподателят моли Общия съд: — да отмени частично член 2, параграф 2 от Решение за изпълнение (ЕС) 2022/2506 на Съвета от 15 декември 2022 г., (1) доколкото в него се предвижда „[ил]и никакви субекти, поддържани от такива тръстове в обществен интерес“, и доколкото тази разпоредба се отнася до жалбоподателя, — да отмени съвместното изявление от 26 януари 2023 г. на комисарите Hahn и Gabriel относно прилагането на Решението за изпълнение от 15 декември 2022 г. на Съвета във връзка с унгарските тръстове в обществен интерес, доколкото се отнася до жалбоподателя, — да отмени известията на Комисията от 20 януари, 21 февруари и 3 март 2023 г., публикувани като клаузи за непоемане на отговорност („Disclaimers“) или често задавани въпроси („FAQ“) на порталите ЕРАЗЪМ + и Хоризонт Европа, на които се прави позоваване в горепосоченото съвместно изявление, доколкото се отнасят до жалбоподателя, — да отмени акта на Комисията, съдържащ се в електронното съобщение на Европейската изпълнителна агенция за здравеопазването и цифровизацията (HADEA) от 25 януари 2023 г., изпратено на координатора на консорциум по Project Digital Europe project in the field of informational technology and food science (TRACE4EU), доколкото се отнася до жалбоподателя, — да осъди Съвета и Комисията и всяка встъпила страна срещу тази жалба да понесат съдебните разноски.
Основания и основни доводи Жалбоподателят изтъква четири основания в подкрепа на жалбата. 1.
Първо основание, с което се твърди нарушение на Регламента за обвързаността с условия за спазване на принципите на правовата държава (наричан по-нататък „Регламентът за обвързаността“), (2) на задължението за излагане на подходящи мотиви, на принципа на пропорционалността, на член 16 от Хартата на основните права на ЕС и на Регламент (ЕС, Евратом) 2018/1046 на Европейския парламент и на Съвета от 18 юли 2018 г. (3) — Жалбоподателят твърди, че Комисията и Съветът (i) не са доказали отражението на нарушението върху доброто финансово управление на бюджета на ЕС или върху защитата на финансовите интереси на ЕС, нито са доказали наличието на действителна връзка между нарушението и сериозната опасност за доброто финансово управление на бюджета на Съюза или за защитата на финансовите интереси на Съюза; и (ii) не са доказали, че в съответствие с член 5, параграф 3 от Регламента за обвързаността мярката е пропорционална.
Освен това жалбоподателят счита, че Комисията и Съветът са допуснали грешки в преценката, са нарушили Регламента за обвързаността, и не са изпълнили задължението за излагане на подходящи мотиви в това отношение.
Жалбоподателят също повдига възражение за незаконосъобразност на Регламента за обвързаността, в случай че този регламент не предвижда индивидуални изключения от прилагането на обжалваното решение. 2.
Второ основание, с което се твърди нарушение на принципите на презумпцията за невиновност, на равно третиране и на недопускане на дискриминация. 3.
Трето основание, с което се твърди нарушение на правото да се действа в пазарна среда без нарушения (член 16 от Хартата на основните права на ЕС във връзка с членове 101-108 ДФЕС). 4.
Четвърто основание, с което се твърди нарушение на принципите на правна сигурност и на оправданите правни очаквания и нарушение на съществените процесуални изисквания.